Tre personer er blevet fundet døde i nærheden af Uddevalla Sygehus nord for den svenske by Göteborg.

Svensk politi bekræfter, at de tre personer er blevet dræbt, men det er endnu sparsomt med oplysninger.

En af de afdøde personer sad i en bil på en parkeringsplads i nærheden af sygehuset, og yderligere to personer blev fundet ved siden af bilen. Ingen af de døde er dog ejer af bilen, der er fundet.

Hele parkeringspladsen var afspærret om morgenen, da retsmedicinerne ankom. De dræbte er endnu ikke identificeret, lyder det.

- Det er endnu ikke muligt at udelukke en forbrydelse, men vi ved på nuværende tidspunkt meget lidt om, hvad der er sket, sagde politiets talsmand Christer Fuxborg tidligere på dagen.

Det var en løber, der opdagede den døde mand i bilen kort før klokken syv lørdag morgen. Da politiet ankom til stedet, blev der fundet yderligere to personer.

- Vi har afspærret området, og flere patruljer er på vej til stedet for blandt andet at banke på døre i området. Retsmedicinere er også på vej, sagde Christer Fuxborg videre.

Politiet har på nuværende tidspunkt ingen idé om, hvor længe de tre personer har været døde.

Et vidne siger til den svenske avis Göteborg-Posten, at han hørte noget, som han troede var fyrværkeri klokken fire om morgenen.

Derefter kørte en bil derfra i høj fart, siger han.

Ifølge politiet må beboerne i området ikke forlade deres lejligheder. Politiet har ikke fundet våben på gerningsstedet.